Ciclism: Peter Sagan va fi operat din nou pe cord: "Inima mea are nevoie de o oprire la boxe"
Peter Sagan, care vrea să participe la Jocurile Olimpice de la Paris 2024 la ciclism montan, după ce s-a retras din cursele pe şosea, a anunţat că va fi supus unei a doua operaţii la cord pentru tratarea unei aritmii, relatează L'Equipe.
"În timp ce mă antrenam pe drumurile stâncoase din Marsilia, inima mea a dat câteva semne", a precizat fostul triplu campion mondial pe reţelele de socializare. "Nimic alarmant, dar se pare că inima mea are nevoie de o oprire la boxe. Voi fi operat săptămâna viitoare şi, datorită prietenului meu, doctorul Roberto Corsetti, specialist în cardiologie sportivă, sunt sigur că voi reveni în şa foarte repede."
Slovacul în vârstă de 34 de ani a suferit o primă operaţie în luna februarie, la un spital din Ancona, Italia, unde lucrează doctorul Corsetti, după un episod de tahicardie în timpul unei curse de ciclism montan, în care pulsul său a depăşit 200 de bătăi pe minut.
Superstar al ultimului deceniu, Sagan a renunţat la bicicleta de şosea în toamna anului trecut, după 121 de victorii în carieră, iar acum îşi propune să apere culorile ţării sale la Olimpiada de la Paris în mountain bike, sportul său de origine.